Vennegjeng på fire dro på hyttetur - to ble funnet døde
Lørdag kveld ble en voksen kvinne og en voksen mann funnet døde i en badestamp i Slevik i Fredrikstad. De som fant mannen og kvinnen forsøkte gjenoppliving helt til ambulansepersonell kom til stedet. Men livet til de to sto ikke til å redde.Ifølge politiets innsatsleder Arne Knoph Næss ble de to funnet av to personer de var på hyttetur sammen med. - De to har frivillig blitt med på politistasjonen, der de skal avhøres i natt. De blir avhørt som vitner, sier Knoph Næss. Politiet i Østfold har nå tilkalt en krimtekniker, som skal gjøre undersøkelser på stedet. - Vi mistenker ikke noe kriminelt, men det er et uventet dødsfall. Derfor er han tilkalt, sier innsatslederen.Han opplyser at de har søkt med politihund rundt hytten for å søke etter spor som går ut fra området, uten at det er funnet noe. Han ønsker ikke å gå inn på relasjonen mellom de avdøde og de to andre som var på stedet. - Slik det ser ut nå ser det ut som en tragisk drukningsulykke, sier han. Politiet har nå sperret av området rundt hytten. Politiet fikk melding om at de ble funnet livløse 21.57 lørdag kveld. Det ble forsøkt gjenoppliving på stedet, men ved 22.30-tiden ble de to bekreftet omkommet. Det er ikke kjent for politiet hvor lenge de to har ligget livløse i stampen.
De to personene som druknet i badestamp i Slevik i Fredrikstad ble funnet av to personer som de var på hyttetur sammen med.